Pia Christmas-Møller (KF), 2007-05-31:
Det er altid opløftende, når politikere forholder sig til, hvilke kerneværdier vi som samfund skal bygge på og stræbe efter, for det giver løfter om, at man forsøger at skabe en sammenhæng i dagens og vejens politik.
Ved at sætte det konkrete lovgivningsarbejde i et mere principielt og medmenneskeligt relief kan man håbe på, at de dybeste grøfter og værste blindgyder kan undgås i tide.
Men jeg vil nu alligevel godt anbefale statsministeren en lille vandretur, for jeg savnede noget – én grundpille bærer jo ikke meget hus, i hvert fald ikke, hvis det skal være en stærk konstruktion.
Statsministeren behøver såmænd ikke at gå særlig langt, for hvis man går en tur ud i vandrehallen og standser op foran montren med vores grundlov og lader blikket feje hen over frisen på væggen bagved, vil man få øje på fire ord: Frisind, retsind, lovsind og storsind.
Se, det er og skal efter min og den konservative gruppes mening fortsat være de fire bærende søjler i Danmarks demokratiske hus.
Retsind, fordi menneskers liv i fællesskab med hinanden skal ledes af ideen om den enkeltes ligeværdighed og ikke af den stærkes overmagt.
Lovsind, fordi retfærdighed bedst nås gennem regler, som på forhånd er kendt.
Derfor står der jo også over indgangen til denne sal: Med lov skal man land bygge.
Og hertil hører selvfølgelig, at uafhængige domstole skal sørge for lighed for loven.
Og endelig storsind, fordi højt til loftet giver plads til, at forskellighedens kraft, de, der har evnerne og energien, kan skabe til fordel for såvel den enkelte som til fordel for fællesskabet.
Kun ved at give plads til dem, der kan skabe mere, end de selv behøver, bliver der plads til dem, der ikke kan.
Vi kan ikke undvære en eneste af disse fire grundværdier, når vi skal tackle tidens udfordringer, hvad enten de kommer udefra eller indefra.
»Velfærd med hjertet« siger Socialdemokratiets formand, som jeg i øvrigt gerne vil byde velkommen her i debatten i dag.
Det lyder meget sødt og skal sikkert lyde særlig rødt, men hvad dækker det over andet end endnu et spindoktortrick a la det, man ville have os til at hoppe på, da man sagde, at man ville støtte skattestoppet.
Det bluffnummer har fru Lotte Bundsgaard jo heldigvis afsløret og tilstået.
Nøglen til al velfærd er arbejde.
Herigennem skabes de værdier, vi alle sammen hver for sig og som samfund skal leve af, og de allerfleste mennesker vil hellere end gerne være med.
Derfor er det også så dejligt, at vi har opnået en rekordlav arbejdsløshed.
Vi er langt under den såkaldte strukturarbejdsløshed, som økonomer og socialdemokrater i årevis bildte os ind at vi ikke kunne komme under.
30.000 færre ledige, end man troede umiddelbart var muligt, den laveste ledighed siden 1974, er det foreløbige resultat.
I 1998 sloges man med en ledighed på ikke mindre end et par hundrede tusind, men da regnede hr. Lykketoft og fru Jelved så også med, at man ikke kunne komme længere ned, og man satte en hård bremse på med pinsepakke osv.
Og her har vi det.
En grundlæggende forskel i udgangspunktet for Socialdemokraterne og for os Konservative er, at mens venstrefløjen altid først og fremmest tænker i stagnation og deraf afledte fordelingsstrategier, tænker vi først i vækst og deraf følgende investeringsstrategier.
Vores tænkemåde og den deraf afledte reformvilje har ført til en meget langvarig vækstperiode i dansk økonomi.
Vi satser på fremtiden, hvad enten det er visionære uddannelsesmål eller support til iværksættermiljøet, forskning eller teknologiinvestering båret af ambitiøse energi-, miljø- og klimamål, eller det gælder om at udvide arbejdsudbuddet via bedre integration og økonomisk opmuntring gennem en lettelse af skatten på arbejdsindkomst.
Et samfund, der ikke målrettet tænker i vækstbaner, ender med at skulle forvalte et samfund i tilbagegang.
Derfor er indtjening og fordeling to lige vigtige forudsætninger for et velfærdssamfund.
Og når vi som nu oplever, at flere og flere virksomheder må sige nej til nye ordrer, fordi det ikke kan betale sig for medarbejderne at tage lidt overarbejde som følge af en for hård beskatning, ja, så har vi altså et skattesystem, som hæmmer velfærden.
Vi skal have et skattesystem, som fremmer velfærden, og det kan kun ske, når vi får indrettet skattesystemet sådan, at det fremmer initiativ og dermed vækst.
Der er grænser for, hvor længe virksomhederne kan sige nej til ordrer, før kunderne går andre steder hen på verdensmarkedet, og så er det jo altså ikke sikkert, at de kommer igen.
Det er tværtimod to sider af samme sag, så længe vi har en beskatning, som hæmmer indtjeningen til velfærden.
Derfor er svaret til fru Helle ThorningSchmidt i dag: Velkommen til debatten om fremtidens velfærd, men medbring venligst både hjerne og hjerte; det bruger vi andre, og det kan anbefales.
Hjertet giver os den puls, der skal til for at kæmpe de sindslidendes, de syges og de svage ældres sag, så vi får den behandlingsgaranti, som vi Konservative har krævet også på det psykiatriske område, så vi får den nødvendige kapacitet på sygehusene, herunder efterlevet behandlingsgarantien på kræftområdet, og så vi får givet de ældre en værdig alderdom.
Hjernen giver os den indsigt og de gode ideer, som skal til for at finde nye og bedre løsninger.
Vi Konservative venter os meget af den kommende kvalitetsreform, hvor der bl.a. skal sættes fokus på ledelse, uddelegering og ikke mindst på tillid og ansvar.
Behovet for arbejdskraft tager til i de kommende år både i den private og i den offentlige sektor.
Her er det langtfra nok at føle udfordringens voldsomhed med hjertet.
Der er behov for kreative ideer og konstruktive tanker fra hjerner med overblik.
Med til de mange initiativer, som må tages, hører også en moderne familiepolitik, som på en og samme tid kan være med til at afstresse børnefamiliernes dagligdag, samtidig med at de kan fungere som leverandører af god arbejdskraft.
Regeringen kommer med et familiepolitisk udspil, og jeg vil gerne pege på tre helt konkrete forslag, som kan hjælpe en rigtig udvikling på vej.
For det første bør vi have sat loft over antallet af lukkedage i daginstitutionerne.
Det er stressende, når der ud over helligdage kan være lukket drypvis i op til en hel arbejdsmåned.
Det er stressende for forældrene, og det går ud over arbejdspladserne.
For det andet kunne man skabe større fleksibilitet ved at give adgang til, at en del af forældreorloven kunne blive konverteret til omsorgsdage, der kan bruges f.eks. ved børns fødselsdage eller sygdom ud over første sygedag.
Det vil også afstresse familierne.
For det tredje skal vi have etableret en barselfond for selvstændige, som i dag er ladt helt i stikken.
Alle tre forslag er noget, som vil være med til at afstresse forholdene omkring børnefamilierne og dermed være med til at sikre en bedre balance imellem familie- og arbejdsliv.
Det er velfærd på et konkret plan, som giver fleksibilitet og større tryghed i dagligdagen.
Men velfærd på et konkret, dagligdags plan forudsætter jo en grundlæggende følelse og oplevelse af fred og sikkerhed.
Det kræver et aktivt internationalt engagement på mange niveauer, først og fremmest i EU, NATO og FN.
Vi må utrætteligt yde vores til at fremme demokrati, menneskerettigheder og opbygningen af en international retsorden.
Danmark yder et stort bidrag, også helt ude i frontlinjen i Afghanistan og Irak.
Jeg har selv haft lejlighed til at besøge vore tropper ad flere omgange, og jeg har den dybeste respekt for deres indsats og har selv hørt fra både vores allierede, de respektive landes øverste ledelser og repræsentanter for lokalbefolkningerne, at vores soldaters indsats anerkendes meget.
Med livet som indsats ydes der hver dag en fantastisk indsats.
Tak for det.
Godt, at der nu igen er et bredt flertal bag den vigtige indsats.